Mikkelin Kake

Mikkelissä vaikutti ainakin 90-luvulta lähtien katujen sankari Turusen Kauko, kavereiden kesken Kake. Yleisimmin Kakea tapasi notkumassa torinlaidan kävelykadun penkeillä sekä Kirkkopuistossa.

Tarinan mukaan Kake oli ollut nuorempana vuosikausia laivakokkina ja kiertänyt maailmaa. Ilmeisesti asui USA:ssa jonkin aikaa. Perhettäkin Kakella kuuleman mukaan oli, hän puhui monesti mm. Buffalossa asuvasta tyttärestään. Englantia Kake puhui sen verran sujuvasti, että näissä tarinoissa saattoi olla hyvinkin perää. Myös vallitsevan huhun mukaan Kakella oli kyllä omaisuutta, asuntokin, mutta kadunmiehen "ura" oli oma valinta.

Kake oli pääasiassa kohtelias tervehti vastaantulijoita ja jutusteli mukavia niiden kanssa jotka jäivät jutulle. Yleisolemus oli perinteinen kadunmies: sekainen pörrötukka, tuuhea parta, kauhtunut pipo ja takki. Kake haisi legendojen mukaan jopa 200 metrin päähän.

"Tytöillä pitäs olla minihame" oli usein kuultu lentävä lause Kaken suusta. Kake jutusteli kaikkien halukkaiden kanssa, myös näiden liian siveästi pukeutuneiden tyttöjen.

Öitään Kake nukkui mm. rappukäytävissä, milloin sattui pääsemään. Helpoimmalla pääsi, kun antoi Kaken nukkua rauhassa ja lähteä aamulla liikenteeseen - niihin rappukäytäviin, joista hänet häädettiin, Kake kävi myöhemmin jättämässä haisevat terveiset. Poliisille Kake oli lähes jokapäiväinen tuttu, ja kerrotaan, että hänellä oli Mikkelin putkassaistumisennätys hallussaan, istui kolmen vuoden aikana 400 kertaa.

Kerrotaan, että keskustan Alkon tiskillä oli joka aamu avaamisaikaan kossupullo valmiina odottamassa Kakea, ettei hänen tarvitse mennä myymälän puolelle. Luultavasti Alkon työntekijät ajattelivat myös muiden asiakkaiden viihtyvyyttä.

Kake nukkui pois kesällä 2007. Hänet löydettiin eräänä aamuna ilmeisesti sydänkohtauksen saaneena Mikkelin tuomiokirkon puistosta. Seuraavana yönä oli tuomiokirkon portaille kasattu ns. "Kaken alttari", jossa oli kymmenittäin hautakynttilöitä, kukkia ja jokunen tyhjä viinapullo. Kaken kaverit surivat kirkkopuistossa edesmennyttä ystäväänsä useita päiviä, Kaken suosiman hedelmäviini Jorman voimalla (kyykkyviini toki).. Kaken kuolemasta tehtiin juttu paikallislehti Länsi-Savoon, tottakai.